《与王忘机饮观音阁时忘机将访友楚中》
明代·尹伸

三日不对客，五日不登山。
摊书纵过千余卷，眉颖心灵了不关。
莫嫌欹峭一痕石，百顷澄光娇软碧。
雨天胧胧七点峰，烟霄翠滴寒楼脊。
如渑之酒力不轻，谈锋戛戛当坚城。
未知鹿角中宵折，已觉鸿毛万事轻。
君向鸡群寻野鹤，余亦人中称寂寞。
逢君如斯恨其晚，出峡恐君亦思返。

作者简介：明叙州府宜宾人，字子求。万历二十六年进士。授承天推官。天启中，以贵州威清道辅王三善，讨安邦彦。三善败死后，伸守普安有功。崇祯时历河南右布政使，罢归家居。张献忠军破叙州时被杀。